**POZDRAVNI GOVOR MATURANATA 4. HOTELIJERSKO-TURISTIČKIH TEHNIČARA**

Dobra večer svima! Čast mi je zajedno s Ana-Mariom Sarić i Melisom Ibrahimović održati govor u ime 4. razreda hotelijersko- turističke škole. Počašćeni smo i preplavljuje nas sreća kad vidimo zajedno sve osobe koju su nam bile podrška i pomoć kroz naše srednjoškolsko obrazovanje.

Najprije, za one koji ne poznaju učenike našeg razreda, kratko upoznavanje s razredom hotelijersko-turističkih tehničara generacije 2023./2024.

Da nije bilo Marine Cvelić - cijeli razred padao bi godine.

Matija Turčić je „najluđi“ od svih nas - s njim i profesori traže spas.

Svi znaju da Nelu ili prof. Mulej Donatelu ne smiješ naljutiti - jer će poludjeti kako ne možeš ni naslutiti.

Bruno Brnjaković sjedi u zadnjem redu - većini profesora izazivao je kosu sijedu.

Josipa Depikolozvanea - Depija svi vole - zadobio je svoje sljedbenike koji se njemu mole.

Emanuel Mrakovčić - Manči nogometnu karijeru ne krije, što se njega tiče ugovor vrije!

Matija Kosić po profesorima jedini muškarac, a vikendima pravi pijanac.

Lunu Jurešić svi vole kad kolače donosi, a ispite u zadnjem roku podnosi.

Marija Bogdanić prezentacije raditi ne voli, ali svakodnevni ne dolazak u školu lako preboli.

Ana Crnčić matematičarka je prava, ali od škole je boli glava.

Filip Prendivoj je uvijek imao smiješne izjave, ali nema boljih od opomena koje su stizale do njegove mame.

Ana tri crtice Maria Sarić - uvijek puna entuzijazma, kad upiše pravo riješit će nas svih kazna.

Jakov Drinjak - Jakić predsjednik naš, reda se drži, oko informatičkih problema on se prži.

David Kosić uvijek ima nešto reć, pored njega naša kultura je leš.

Matej Galanto naš lipi, samo se svoje besede drži, profesorica Komadina jedva s njim može da izdrži.

Ivona Polonijo jedina je nosila udžbenik iz matematike, ali svejedno je imala problema rješavajući zadatke.

Melisa Ibrahimović je dolazila u školu kao 29. veljače, ali nema frke, ona riješi sve bez muke.

Artin Kurtiši ili kako ga profesori zovu Artiši, igrice i teretana njegova je stvar, ostalo briši!

Tea Pavlović jedina se nije smijala šalama profesora Škore, od kad ju je opomenuo, to čini jer mora.

Pazi da ne budeš od Tee Brozić glavna meta jer ona ima nokte duge tri metra.

Matej Kosić u školu s motorom dolazi, ali razlog zašto svaki dan kasni, uvijek pronalazi.

Nadine svoj stil nosi, ubuduće glumačkom talentu njenom u kazalištima ćemo se ponositi.

Paola Šamanić - Melisine stope prati, ali svejedno koji put u školu svrati.

Sad kad nas sve prepoznajete, želimo zahvaliti našim roditeljima:“ Svaka Vam čast što ste odgojili ovako odlične ljude poput nas! Hvala Vam na ljubavi koju ste nam pružali, iako ste se zasigurno nervirali čitajući bilješke na e-dnevniku. Trenutak je da se prisjetimo ponekih :

 „Dekoncentrirana na nastavi u zadnje vrijeme.“

 „Učenik tijekom sata traži radnike za pobirat ulike.“

 „Učenik pjeva tijekom sata pjesmu Konobo moja.“

„Jedini pribor koji učenik nosi na sat je mobitel.“

„Zabavlja se na satu.”

„Ometa nastavu čudnim govorenjem.“

„Učenik je pasivan.“

„Učenik govori neistinu.“

„Učenik na zamolbu nastavnice, bez opiranja, odlazi po pribor za čišćenje, nakon čega uređuje prostor oko klupe.”

„Neopravdani; prije ulaska u učionicu otišao na wc, i nije se nikad vratio. Pisao se ispit.“

Eto, sad se ispričavamo. Nadalje, želimo zahvaliti našim profesorima. Znamo da ste s našim razredom prošli kroz brda i doline, ali želimo naglasiti da, iako smo se većinu vremena zezali, bili „nestašni“ ili spavali, svejedno smo mnogo i zapamtili.

 Cijenimo Vas i Vaš trud koji ste uložili u nas jer znamo da je za to trebalo puno živaca. Uz Vas svladali smo ovu prekretnicu u našim životima s hrabrošću i integritetom.

Hvala našim razrednicama, profesorici Zdravki Škoro koja je podnosila svaku našu budalaštinu i s nama došla do mirovine, nadamo se da mi nismo uzrok te odluke, no zahvaljujemo joj se na trudu.

Profesorice Mirjana Komadina, zaprimili ste nas kad nitko nije htio i riskirali ste i svoj posao kako biste nas zaštitili, ne možemo Vam dočarati koliko nam je stalo, iako to možda ne pokazujemo na pravi način, zato Vam to sada izjavljujemo:“ Hvala Vam od srca. Hvala našoj izvrsnoj ravnateljici Gordiji Marijan, koja nam je pružala slobodu i pokazala ljepotu učenja.

 Hvala i svim profesorima koji su nam predavali. Često ste nas prozivali najgorim razredom, ali nikad to nismo primali k srcu. Znamo da je Vaše nerviranje znak da Vam je stalo do nas. Stalo je i nama. Svatko od Vas pomoću Vašeg znanja i upornosti je ugradio po jedan kamenčić u mozaik znanja koji smo izgradili i kojega ćemo koristiti u nadolazećim životnim situacijama.

Sretni smo što sad stojimo ovdje znajući da smo ovu etapu svog putovanja završili, neki više neki manje, sjajnim uspjesima noseći sa sobom divne uspomene.

 Iskreno se nadamo da će Vam ova večer ostati u lijepom sjećanju. Također, nadamo se da smo bili dobri učenici i kad nas se sjetite da ćemo izazvati osmijeh na Vašim licima.

Prisjećamo se lijepih, smiješnih, ali i onih neslavnih trenutaka tijekom našeg srednjoškolskog obrazovanja. S radošću ćemo se prisjećati slavnih izjava pojedinih učenika, a i profesora također. Pamtit ćemo druženja po hodnicima, izlete, natjecanja, vođenja turističkih tura, slobodnih sati kojih jedva da je bilo, maturalnog izleta i još mnogih događaja. Sve su te uspomene obličje ljubavi.

Stojeći na prekretnici naših života, zahvaljujemo Vam od srca na: znanju, mudrosti i veselju koje ste unijeli u naš život i uvijek ćemo Vas pamtiti.

Idemo u život pamteći važne lekcije, kako naša razrednica Mirjana Komadina kaže:“ Gledajući život kroz ružičaste naočale“. I svima poznat pjesnik A. B. Šimić koji pjesmom izjavljuje:

“ Čovječe pazi da ne ideš malen ispod zvijezda / da ni za čim ne žališ kad se budeš zadnjim pogledima rastajao od zvijezda.“

Želimo završiti govor sjećanjem na zahvalnog i veselog profesora, pokojnog vlč. Antona Peranića, stihovima njegove najdraže pjesme “Ne osvrći se nikad”.

Želimo svima da ovim stihovima hodaju kroz svoj život:

***„Ne osuđuj život, ne proklinji snove, ne teži za srećom što je nekad bila.***

***Tek treba sanjati! Tek treba letjeti!***

***A tebi još nisu polomljena krila.***

 ***I ne misli nikad da ne može bolje, da ne može ljepše, da ne može više,***

***jer ti si još uvijek na početku knjige, koju ovaj život otvara i piše.“***

„Sve što je lijepo kratko traje!“ Ovom izjavom završava naše obrazovanje s Vama - svih Vas volimo i cijenimo te zahvaljujemo od srca na znanju i iskustvu koje smo stekli u srednjoj školi.

Hvala od 4. razreda hotelijersko – turističkih tehničara!

 Nadine Bikić, 4.HTT